คปภ.เตรียมพร้อมรับมือทุกสถานการณ์ช่วงสงกรานต์
สำนักงาน คปภ. โดยคณะกรรมการช่วยเหลือด้านการประกันภัย เพิ่มมาตรการให้ความช่วยเหลือประชาชนด้านการประกันภัยทุกรูปแบบ ในช่วงเทศกาลสงกรานต์ พร้อมให้บริการตั้งแต่เวลา 08.00 - 17. 00 น. ทั่วประเทศ&nbsp; ไม่เว้นวันหยุดราชการ
12 เม.ย. 2554

สำนักงาน คปภ. โดยคณะกรรมการช่วยเหลือด้านการประกันภัย เพิ่มมาตรการให้ความช่วยเหลือประชาชนด้านการประกันภัยทุกรูปแบบ ในช่วงเทศกาลสงกรานต์ พร้อมให้บริการตั้งแต่เวลา 08.00 - 17. 00 น. ทั่วประเทศ  ไม่เว้นวันหยุดราชการ 
นางจันทรา บูรณฤกษ์  เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ตามที่สำนักงาน คปภ. ได้จัดตั้งคณะกรรมการช่วยเหลือด้านการประกันภัย เพื่อคุ้มครองสิทธิประโยชน์ของประชาชนด้วยการให้บริษัทประกันภัยชดใช้ค่าสินไหมทดแทนตามสัญญาประกันภัย อย่างรวดเร็วและเป็นธรรม นั้น
ในช่วงวันหยุดเทศกาลสงกรานต์ที่จะถึงนี้ คณะกรรมการดังกล่าวฯ ได้เพิ่มมาตรการเตรียมพร้อมรับมือด้านอุบัติภัยที่อาจเกิดขึ้น โดยมอบหมายเจ้าหน้าที่ของสำนักงาน คปภ. รวมถึงผู้แทนจากสมาคมประกันชีวิตไทย และสมาคมประกันวินาศภัย เป็นแกนกลางในการประสานกับหน่วยงาน บริษัทประกันภัย และบุคคลที่เกี่ยวข้อง เพื่อให้ได้มาซึ่งข้อมูลที่เกี่ยวกับการประกันภัยและความเสียหาย   ที่เกิดขึ้น ก่อนสำนักงาน คปภ. จะได้ดำเนินการให้ความช่วยเหลือแก่ประชาชนทั่วประเทศ อย่างสะดวกรวดเร็ว และเป็นธรรม  นอกจากนี้ สำนักงาน คปภ. มีความพร้อมทางด้านฐานข้อมูลของการทำประกันภัย เช่น การประกันอัคคีภัย จะมีการแบ่งการทำประกันภัยไว้เป็นบล็อก โดยแต่ละบล็อกจะมีข้อมูลของอาคาร สถานที่ตั้ง และข้อมูลการทำประกันภัย เป็นต้น 
เลขาธิการ เปิดเผยต่อไปว่า กรณีน้ำท่วมโรงงานยางพารา วาย ที รับเบอร์ ที่อำเภอ พุนพิน จังหวัด สุราษฎร์ธานี เป็นผลทำให้ยางพาราก้อนได้รับความเสียลอยไปตามน้ำ สำนักงาน คปภ. ได้ประสานข้อมูลพบว่า บริษัทดังกล่าว มีการทำประกันภัยทรัพย์สินแบบรวมภัย ไว้กับบริษัท โตเกียวมารีนศรีเมือง ประกันภัย จำกัด ในวงเงินเอาประกันภัย 596.7 ล้านบาท โดยกรมธรรม์ดังกล่าวให้ความคุ้มครองความเสียหายของทรัพย์สินที่เกิดจากอุบัติเหตุภายนอก เช่น ไฟไหม้ น้ำท่วม แผ่นดินไหว และการโจรกรรม เป็นต้น ซึ่งเหตุการณ์ดังกล่าวนี้เข้าข่ายเงื่อนไขความคุ้มครองภัยน้ำท่วม ขณะนี้ได้รับรายงานจากบริษัทว่าอยู่ระหว่างการลงสำรวจพื้นที่เพื่อประเมินมูลค่าความเสียหาย ก่อนดำเนินการจ่ายค่าสินไหมทดแทน ต่อไป 
หากมีข้อสงสัยสามารถสอบถามข้อมูลเพิ่มเติมได้ที่ สายด่วนประกันภัย 1186